 NA CHARLES WASONGA ZAIDI ya maskwota 2,000 wanaoishi katika ardhi ya ukubwa wa ekari 900 inayomilikiwa na kampuni moja ya kutengeneza saruji, Athi River, Kaunti ya Machakos, wanakabiliwa na hatari ya kufurushwa. Katibu katika Wizara ya Ardhi Nixon Korir, amewaambia wabunge kwamba kampuni hiyo, East Africa Portland Cement Company (EAPCC), ndio mmiliki halisi wa ardhi hiyo. Bw Korir mnamo Alhamisi aliwaambia wanachama wa Kamati ya Bunge kuhusu Biashara kwamba kampuni hiyo ya saruji iliuza ardhi hiyo, nambari ya usajili 10424 kwa Shirika la Reli Nchini (KRC) kwa bei ya Sh5.2 bilioni. Kufikia sasa KRC imelipa Sh4.95 bilioni kwa ardhi hiyo. “Shughuli ya ununuzi wa ardhi hiyo inaelekea kukamilika. Shirika la Reli linapanga kutumia ardhi hiyo kwa ujenzi wa kituo cha kuhifadhi mizigo ya kusafirishwa kwa mataifa mengine,” Bw Korir akaiambia kamati hiyo inayoongozwa na Mbunge wa Embakasi Kaskazini James Gakuya katika majengo ya bunge. Ardhi hiyo imekuwa chanzo cha mzozo kati ya maskwota na kampuni ya EAPCC, huku maskwota hao wakitaka kuzuia mpango wa shirika la reli kutwaa ardhi hiyo. Maskwota, ambao wanadai ardhi hiyo ni ya mababu zao na wanazo hatimiliki za umiliki wake, wameishtaki mahakamani kampuni ya saruji ya EAPCC. Kesi hiyo imedumu kwa miaka mitano. “Ni wajibu wa kampuni hii kulinda ardhi yake dhidi ya kuvamiwa na maskwota kwa sababu Wizara ya Ardhi haiwezi kuilinda. EAPCC inaweza kushirikiana na maafisa wa polisi kukomboa ardhi yao. Sisi kama wizara hatuna wajibu huo,” Bw Korir akawaambia wabunge wanachama wa kamati hiyo katika ukumbi wa County Hall. Vile vile, Mamlaka ya Kitaifa ya Barabara Kuu (KeNHA) ilitwaa hekta 3 za ardhi hiyo inayozozaniwa, kwa ajili ya upanuzi wa barabara. Kuhusu madai kuwa maskwota hao wanazo hatimiliki zinazoonyesha kuwa wao ndio wamiliki halisi wa ardhi hiyo, Bw Korir alikubali kuwa kuna hatimiliki feki ambazo zimetolewa na maafisa wa Wizara ya Ardhi ambao wanaoongozwa na tamaa na ufisadi. Bw Korir alitaja kisa ambapo kampuni moja ya mawakili ilifanya uchunguzi wa kipande cha ardhi katika eneo hilo kwa kutumia hatimiliki fulani, lakini baadaye ikabainika kuwa stakabadhi hiyo ilikuwa feki. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  